Ռիգայի ավտոմոբիլային թանգարան

Ռիգայի ավտոմոբիլային թանգարան (), ավտոմոբիլային թանգարան Ռիգայում, որի ցուցադրություններում ընդգրկված են ավելի քան 230 մեքենա, մոտոցիկլետներ և մոպեդներ 19-րդ դարի վերջից մինչև 20-րդ դարի վերջը։ Ավտոմոբիլային թանգարանում ներկայացված են սպորտային և ռազմական տրանսպորտային միջոցներ, լատվիական մեքենաներ, լիմուզիններ և 30-ական թվականների մեքենաներ (այդ թվում՝ Մոլոտովի մեքենան, Բրեժնևի լիմուզինը)։

Թանգարանի պատմություն 
Թանգարանի պատմությունը սկսվում է 1972 թվականի հուլիսի 21-ին ԽՍՀՄ-ում մի քանի ակտիվիստների նախաձեռնությամբ հիմնադրված Լատվիայի Հին մեքենաների ակումբի ստեղծմամբ։ Հին մեքենաների ակումբն իրեն ներկայացնում էր հնագույն ավտոմեքենաների և մոտոցիկլետների վերականգնմամբ զբաղվող հասարակական կազմակերպություն։ Նրա նպատակն էր ավտոմեքենաների և մոտոտեխնիկայի պատմության տարածումը, հին տրանսպորտային միջոցների նվիրյալների և հավաքորդների միավորումը, ռետրո մեքենաների ձեռք բերումը և պատշաճ տեսքի բերումը։

Թեմատիկ թանգարան ստեղծելու ակումբի անդամների երազանքը դարձավ իրական 1985 թվականին, երբ 1985 թվականի դեկտեմբերի 4-ին Լատվիայի ԽՍՀ Նախարարների խորհրդի թիվ 586 որոշմամբ բացվեց Տեխնիկական ստեղծագործության, ցուցահանդեսների և հանգստի Մեժցիեմս կենտրոնը։ 1986 թվականի հունիսի 6-ին առաջին քարը տեղադրվեց թանգարանի շենքի հիմքում, որը նախագծվել էր լատվիացի ճարտարապետ Վիկտոր Վալգումի կողմից։ Լատվիայի ԽՍՀ ավտոմոբիլային տրանսպորտի և ավտոմոբիլային ճանապարհների նախարարության 1987 թվականի հուլիսի 21-ի թիվ 287 որոշմամբ Հին մեքենաների ակումբը հին մեքենաների հավաքածուն փոխանցել է հաշվառման «Մեժցիեմս» կենտրոնում։

Ռիգայի ավտոմոբիլային թանգարանի պաշտոնական բացումը հանդիսանում է 1989 թվականի ապրիլի 22-ը։ 1992 թվականի հուլիսի 1-ից Ռիգայի ավտոմոբիլային թանգարանը ստացել է Լատվիայի Հանրապետության տրանսպորտի նախարարությանը կից պետական թանգարանի կարգավիճակ (1992 թվականի նոյեմբերի 6-ի դրույթ)։

2016 թվականի հուլիսի 2-ին Ռիգայի ավտոմոբիլային թանգարանը վերաբացվել է վերակառուցման աշխատանքներից հետո, որը տևել է երեք ու կես տարի և զգալիորեն փոխել է թանգարանի ներքին տեսքը։

Թանգարանում ամենահայտնի ցուցանմուշներից մեկը 1938 թվականի C/D տիպի Auto Union մրցաշարային մեքենայի կրկնօրինակն է։ Իսկական մեքենան մասնատումից փրկել է Լատվիայի Հին մեքենաների ակումբի նախագահ Վիկտորս Կուլբերգը, սակայն այնուհետև 1995 թվականին Audi AG -ի հետ բանակցությունների արդյունքում փոխանակվել է Crostwaite & Gardiner և Roach Manufacturing -ի կրկնօրինակի հետ։ 1938 թվականի բնօրինակ մեքենայով այժմ կարելի է հիանալ Audi ավտոմեքենաների թանգարանում Գերմանիայի Ինգոլշտադտ քաղաքում։

Ցուցադրություններ 
 «Պատրաստված է Լատվիայում»,
 «Ավտոմեքենաներ Կրեմլի ավտոտնակներից»,
 «Ռազմական տեխնիկա»,
 «Auto Union կոնցեռնի հավաքածու» և այլն։

Նաև ներկայացված են տարբեր մոտոցիկլետներ (ներառյալ Zundapp -ի և BMW -ի գրեթե ողջ ընտանիքը), Ռիգա մոպեդները, հեծանիվներ, շարժական և արտաքին շարժիչներ և այլն։

Փաստեր 
 Թանգարանի տարածքը կազմում է 16 856 մ²։ Շենքի ընդհանուր տարածքը 6,909 մ² է, որից վարձվում է 3 496.7 մ² կամ 50.4%: Ցուցահանդեսային դահլիճը գտնվում է երեք հարկերում, ցուցասրահի ընդհանուր տարածքը կազմում է 3,278 մ²։
 Թանգարանի ֆոնդերը միավորում են 16 927 միավոր ցուցանմուշ։ Պահեստային տարածքը 620.4 մ² է (196.1 մ² թանգարանի շենքի առաջին հարկում, 424.3 մ² Բիկերնիեկի սպորտային բազայից վարձակալված օդակայանում)։ Թանգարանային ֆոնդից բացի առկա է 1470 միավորով հազվագյուտ մասնագիտացված գրականության գրադարան (բոլոր տվյալները բերված են 2005 թվականի հունվարի 1-ի դրությամբ)։
 Թանգարանում գործում է Լատվիայից և եվրոպական այլ երկրներից պատվերներ ընդունելող հին ավտոմեքենաների վերականգնման արհեստանոց։
 Թանգարանում պահպանվում են ցուցանմուշներ, որոնք պահպանվել են մեկ օրինակով, օրինակ, REAF-50:

Պատկերասրահ

Ծանոթագրություններ

Աղբյուրներ 

Թանգարանի պաշտոնական կայք 
 Ռիգայի ավտոմոբիլային թանգարանի կոմյունիկե 

Լատվիայի պատմություն
Ռիգայի տեսարժան վայրեր
Ավտոմեքենաների թանգարաններ ըստ երկրի
Լատվիայի շենքեր և կառույցներ ըստ տեսակի
1989 հիմնադրված թանգարաններ